P6_TA(2005)0068

Arbejdet i Udvalget for Andragender (2003-2004)

Europa-Parlamentets beslutning om resultatet af arbejdet i Udvalget for Andragender i parlamentsåret 2003-2004 (2004/2090(INI))

Europa-Parlamentet,

- der henviser til sine tidligere beslutninger om resultatet af arbejdet i Udvalget for Andragender,

- der henviser til den interinstitutionelle aftale af 12. april 1989 om retten til at indgive et andragende [1],

- der henviser til EF-traktatens artikel 21 og 194,

- der henviser til Den Europæiske Ombudsmands årsberetning for 2003,

- der henviser til forretningsordenens artikel 45 og artikel 192, stk. 6,

- der henviser til betænkning fra Udvalget for Andragender (A6-0040/2005),

A. der henviser til, at retten til at indgive et andragende er en grundlæggende ret, som er uløseligt forbundet med EU-statsborgerskabet,

B. der henviser til, at retten til at indgive et andragende siden 1992 har været traktatfæstet i EU-traktaten, og at den bekræftes i traktaten om en forfatning for Europa (artikel II-104), som Parlamentet vedtog den 12. januar 2005 [2],

C. der henviser til, at retten til at indgive et andragende til Parlamentet og retten til at klage til Den Europæiske Ombudsmand er vigtige eksempler på de grundlæggende redskaber, som EU-borgere har adgang til med henblik på at udøve deres direkte demokratiske rettigheder,

D. der henviser til, at det voksende antal andragender og deres kvalitet viser, at borgere bosiddende i EU benytter denne ret til at engagere sig aktivt i spørgsmål, som har betydning for Den Europæiske Union, hvilket forpligter Parlamentet til at behandle andragender effektivt, på en gennemskuelig måde og uden forsinkelser,

E. der henviser til, at Parlamentet altid har anerkendt andragender som et middel til at forbedre dets muligheder for at udøve dets politiske kontrolbeføjelser i samklang med EU-borgernes ønsker, især med hensyn til potentielt alvorlige krænkelser af EU-retten eller manglende respekt for deres grundlæggende rettigheder,

F. der henviser til, at EU-borgerne ikke blot ønsker bedre synergi i institutionernes arbejde, men også en større grad af gennemsigtighed og klarhed med hensyn til på den ene side de europæiske institutioners ansvarsområder, herunder især Parlamentet, Kommissionen, Rådet, Den Europæiske Ombudsmand og fællesskabets agenturer, og på den anden side de nationale myndigheders ansvarsområder, herunder udvalg for andragender og ombudsmænd under nationale og regionale parlamenter, som alle spiller en vigtig rolle, idet de yder EU-borgerne den assistance, der er nødvendig for at udøve borgernes legitime rettigheder,

G. der henviser til, at Europa-Parlamentet, som efter Nice-traktatens ændring af EF-traktatens artikel 230 har ret til at indbringe sager for Domstolen på lige fod med Rådet og Kommissionen, uanset om dets rettigheder berøres eller ej, bestræber sig på yderligere at styrke de instrumenter, det være sig retlige eller politiske, som det råder over, for derved at kunne reagere mere effektivt på borgernes legitime bekymringer,

H. der henviser til, at Parlamentet som borgernes direkte valgte politiske repræsentant på EU-plan har en specifik pligt og ret til at forsvare borgernes rettigheder, men at det ikke desto mindre har behov for bistand fra og loyalt samarbejde med især Kommissionen i dennes rolle som traktaternes vogter, hvis det skal være i stand til at løse de problemer, som har ført til, at borgerne beder om Parlamentets hjælp;

I. der henviser til, at medlemsstaterne og Rådets formandskab har en særlig forpligtelse til at garantere EU-borgerne, at de love, som EU-institutionerne vedtager, overholdes og gennemføres behørigt af de nationale, regionale og lokale myndigheder og de instanser, der hører under disse myndigheder,

1. understreger på ny, at Udvalget for Andragender er et af Parlamentets vigtigste parlamentariske kontrolorganer vis-a-vis de øvrige EU-institutioner samt de nationale, regionale, lokale og sociale myndigheder og medvirker til at skabe større åbenhed og opmærksomhed omkring Den Europæiske Unions handlinger i forhold til EU-borgerne;

2. anfører, at andragender giver et meget nyttigt billede af, i hvilket omfang de enkelte borgere føler, at deres forventninger til Den Europæiske Union er blevet opfyldt — ofte har de et distanceret eller uengageret forhold til Unionen, eller de føler, at de er blevet behandlet utilfredsstillende;

3. understreger, at Parlamentet via behandlingen af andragenderne kan vurdere og, om nødvendigt, henlede offentlighedens opmærksomhed på en manglende præcision med hensyn til politiske målsætninger, juridiske lakuner, problemer i forbindelse med den praktiske gennemførelse af politikker eller andre svagheder, der kendetegner Den Europæiske Union, samt eventuelle overtrædelser begået af medlemsstaterne;

4. understreger, at Kommissionen spiller en konstruktiv rolle i forbindelse med behandlingen af andragender, og betragter samarbejdet med Kommissionen som afgørende; opfordrer Kommissionen til i sin årlige beretning om kontrollen med gennemførelsen af fællesskabsretten at henvise til de tilfælde, hvor der er indledt traktatbrudsprocedure ved Parlamentets mellemkomst, efter at EU-borgere har indgivet andragender;

5. henstiller, at den årlige forhandling og afstemning i plenarforsamlingen om arbejdet i Udvalget for Andragender og om ombudsmandens årsberetning afvikles samtidig med forhandlingen om Kommissionens årlige beretning om kontrollen med gennemførelsen af fællesskabsretten;

6. udtrykker tilfredshed med, at udsendelse af delegationer til Unionens forskellige medlemsstater eller regioner med henblik på at undersøge andragernes spørgsmål på stedet, høre lokalsamfundenes synspunkter og skabe større bevidsthed blandt de kompetente myndigheder og medierne har bidraget til mere effektivt at fokusere på problemerne og i mange tilfælde har vist sig at være til gavn for andragerne;

7. understreger, at det agter at gøre mere effektiv brug af forretningsordenens artikel 192, stk. 1, der giver det relevante udvalg mulighed for at udarbejde en betænkning eller på anden måde give udtryk for sin holdning til andragender, som det har erklæret i overensstemmelse med betingelserne for behandling;

8. understreger behovet for at foretage en klar opdeling af ansvarsområder og forpligtelser mellem Kommissionen, Rådet og medlemsstaterne samt andre myndigheder, der håndhæver EU-retten, som anført i det arbejdsdokument, Udvalget for Andragender forelagde for formanden for Konventet om Den Europæiske Unions Fremtid [3];

9. understreger, at der sideløbende med stadfæstelsen af retten til at indgive et andragende i henhold til den nye traktat om en forfatning for Europa bør fastlægges en fælles adfærdskodeks for alle EU-institutionerne og medlemsstaterne i lighed med den adfærdskodeks for god forvaltningsskik, som er udarbejdet af Den Europæiske Ombudsmand og støttes af Parlamentet;

10. understreger, at det i forbindelse med behandlingen af andragender bør være helt naturligt, at en repræsentant for Rådet eller den pågældende medlemsstats regering er til stede under udvalgets møder, især når andragendet vedrører juridiske spørgsmål og EU-målsætninger, som er nært forbundet med en given medlemsstats nationale lovgivning eller vedrører spørgsmål, der er politisk følsomme for den pågældende medlemsstat; takker endvidere de medlemsstater, der har deltaget på denne måde, men insisterer ikke desto mindre på, at Rådets formandskab undersøger, hvorledes Rådet i højere grad kan inddrages i udvalgets arbejde, eventuelt ved at udpege en ledende tjenestemand til koordinering af de forskellige spørgsmål i forbindelse med andragender;

11. anmoder om, at Rådet fastsætter en frist på tre måneder for detaljerede besvarelser fra alle medlemsstaternes administrationers side af henvendelser fra Udvalget for Andragender eller fra andragere, og at de på månedsbasis begrunder eventuelle forsinkede besvarelser;

12. er af den opfattelse, at det tilsagn, som Rådets formandskab har givet i konklusionerne til den interinstitutionelle aftale om bedre lovgivning, der blev vedtaget den 16. december 2003 af Europa-Parlamentet, Rådet og Kommissionen [4], vil være tilstrækkeligt til at sikre Rådets tilstedeværelse på et passende niveau i Parlamentets udvalg;

13. minder om, at udvidelsen med 10 nye medlemsstater kræver, at udvalget øger sin sproglige, juridiske og politiske ekspertise, og understreger nødvendigheden af fortsat at styrke og tilpasse udvalgets sekretariat, så det snarest muligt kan tage denne nye udfordring op, da det bør kunne yde alle EU-borgere den samme service; gør opmærksom på, at der vil blive udarbejdet generelle konklusioner vedrørende en yderligere forbedring af Udvalgets arbejde, som vil blive vedføjet betænkningen for 2004-2005 som bilag;

14. gør opmærksom på, at Europa-Parlamentet efter Nice-traktatens ikrafttrædelse har ret til at indbringe sager for Domstolen mod andre EU-institutioner under påberåbelse af inkompetence, væsentlige formelle mangler, overtrædelse af traktaten eller af retsregler vedrørende dens gennemførelse samt af magtfordrejning, uanset om Parlamentets rettigheder berøres eller ej;

15. mener, at Parlamentet legitimt kan gøre brug af sine rettigheder i medfør af EF-traktatens artikel 230, hvis dette skønnes nødvendigt for at bringe en alvorlig tilsidesættelse af fællesskabsretten til ophør, der er påpeget i forbindelse med behandlingen af et andragende, og hvor der trods bestræbelser på at løse striden fortsat består alvor alvorlige fortolkningsmæssige uoverensstemmelser mellem Parlamentet og Kommissionen med hensyn til, hvilke skridt der i henhold til EU-retten skal tages for at beskytte borgernes rettigheder i den pågældende sag;

16. opfordrer Rådet og Kommissionen til sammen med Parlamentet at tage den interinstitutionelle aftale fra 1989 op til revision med henblik på at tilbyde andragere et mere effektivt kontrolorgan og få fastlagt klare og sammenhængende rammer for det nødvendige samarbejde mellem institutionerne på det pågældende område;

17. mener, at en permanent arbejdsgruppe bør oprettes for at forbedre og sikre en vedvarende overvågning af behandlingen af andragender, der indgives til Parlamentet;

18. glæder sig over etableringen af SOLVIT-systemet — et uformelt redskab, der skal bistå enkeltpersoner og virksomheder med at løse problemer vedrørende det indre marked — og henstiller indtrængende til medlemsstaterne at udvide denne integrerede samarbejdsordning med henblik på at give SOLVIT en større operationsradius;

19. henstiller indtrængende til Kommissionen at fortsætte sine bestræbelser — der allerede har givet mærkbare resultater — på at rationalisere og fremskynde interne procedurer, der tager sigte på at besvare anmodninger fra Udvalget for Andragender om oplysninger vedrørende andragender;

20. hilser med tilfredshed den omstændighed, at indførelsen af det nye it-forvaltningssystem for andragender er umiddelbart forestående, og anmoder om, at der omgående gøres en indsats for at ansætte tilstrækkeligt personale til at sikre en hurtig indlæsning af data i det nye system, således at systemet kan komme til at fungere optimalt hurtigst muligt;

21. anmoder om, at Kommissionen indfører en frist på tre måneder for detaljerede besvarelser fra Kommissionens side af henvendelser fra Udvalget for Andragender eller fra andragere, eller at den på månedsbasis begrunder eventuelle forsinkede besvarelser;

22. anfører, at det er vigtigt omhyggeligt at overveje, hvorledes man bedst kan forbedre effektiviteten og gennemsigtigheden af alle procedurer til behandling og videresendelse af andragender, fordi andragender i særdeleshed har bidraget til at kaste lys over, hvordan EU's politik påvirker de enkelte borgeres liv, og konstaterer i denne forbindelse, at proceduren med indgivelse af andragender — sammenlignet med Kommissionens klageprocedure — allerede er en meget offentlig metode til løsning af borgernes problemer;

23. erkender, at arbejdet i Udvalget for Andragender på mange måder adskiller sig fra arbejdet i de andre parlamentsudvalg, eftersom udvalget løser mange problemer på egen hånd med hjælp fra eksterne rådgivere og med bidrag fra individuelle borgere, behandler et stort antal sager, der henvises af formanden eller plenarforsamlingen, og ofte træffer afgørelse uden yderligere bidrag fra plenarforsamlingen eller andre af Parlamentets organer; finder, at dette arbejde kræver procedurer, der nødvendigvis adskiller sig fra procedurerne i Parlamentets andre udvalg, men som — uden at det kræver særlige bestemmelser i forretningsordenen — ikke desto mindre med fordel kunne udbygges med mere fast etablerede retningslinjer i udvalget for at sikre kontinuiteten i dets arbejde, sammenhæng i dets arbejdsresultater og overvågning af dets gennemslagskraft;

24. henstiller, at der iværksættes foranstaltninger med henblik på at sikre, at borgerne i de nye medlemsstater bliver mere bevidste om deres ret til at indgive andragender til Parlamentet efter traktatens artikel 194 om forhold, der henhører under områder, som EU beskæftiger sig med, og som vedrører de pågældende borgere direkte, og om deres ret til at indgive klager til ombudsmanden efter traktatens artikel 195 over påståede tilfælde af fejl eller forsømmelser inden for EU's institutioner eller organer;

25. opfordrer medlemsstaternes parlamenter til — med henblik på at rationalisere dialogen med fællesskabsinstitutionerne — at nedsætte nationale udvalg for andragender, hvis de endnu ikke har gjort dette, således at disse udvalg kan samarbejde med Parlamentets Udvalg for Andragender, når det er nødvendigt, og samtidig sikre en mere omfattende udenretslig demokratisk beskyttelse af borgernes rettigheder inden for Unionen;

26. pålægger sin formand at sende denne beslutning og betænkningen fra Udvalget for Andragender til Rådet, Kommissionen, Den Europæiske Ombudsmand, medlemsstaternes regeringer og parlamenter, deres udvalg for andragender og deres nationale ombudsmænd eller lignende kompetente organer.

[1] EFT C 120 af 16.5.1989, s. 51.

[2] "Vedtagne tekster", P6_TA(2005)0004.

[3] Arbejdsdokument til forelæggelse for formanden for Konventet om Den Europæiske Unions Fremtid. Ordfører: Proinsias De Rossa (PE 318.508/DEF).

[4] EUT C 321 af 31.12.2003, s. 1.

--------------------------------------------------